[Gregorius Episcopus, servus servorum Dei, dilectis filiis Abbati et Conventui Cluniacensi, salutem et Apostolicam benedictionem. Quò abundantius regularis ordinis professores percipiunt in temporalibus divinæ gratiam largitatis, eò fortius filii sæculi eorum profectibus invidentes ipsos suis satagunt molestiis sub prætextu justitiæ fatigare. Ex vestra sanè insinuatione accepimus, quod cum Diœceses in partibus vestris adeò sint diffusæ, quod quædam earum per tres dietas et amplius protenduntur, nonnulli clerici et laici vos gravare volentes, contra vos et fratres vestros in eisdem Diœcesibus constitutos judicibus, licet non ultra duas dietas extra Diœcesim, à vestris tamen domibus longè ultra distantibus, causas contra vos obtinent delegari, per quas nimium gravari expensis et laboribus vos contingit. Unde provideri super hoc vobis et fratribus vestris per nostram sollicitudinem postulastis. Quia verò eò magis vestris occurrimus gravaminibus, quò specialius ad Sedem Apostolicam pertinetis: auctoritate vobis præsentium indulgemus, ut vos et fratres vestri ultra duas dietas à vestro Monasterio, vel domibus vestris immediatè tamen ad Monasterium vestrum spectantibus, trahi ad judicium per commissiones Apostolicas non possitis, nisi de indulgentia hujusmodi expressam fortè fecerint mentionem. Nulli ergo, etc. Datum Assisii IV. Kalendas Junii, Pontificatus nostri anno secundo. Sunt et aliæ duæ Bullæ ejusdem, super eodem, de eodem anno: altera quinto, altera duodecimo Kalendas Iulii concessæ.]